

VLADA REPUBLIKE HRVATSKE

Zagreb, 12. rujna 2019.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo vanjskih i europskih poslova |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Nacrt prijedloga zakona o izmjenama Zakona o vanjskim poslovima, s Nacrtom konačnog prijedloga zakona |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**MINISTARSTVO VANJSKIH I EUROPSKIH POSLOVA**

**PRIJEDLOG ZAKONA O IZMJENAMA ZAKONA O VANJSKIM POSLOVIMA S KONAČNIM PRIJEDLOGOM ZAKONA**

**Zagreb, rujan 2019.**

**I. USTAVNA OSNOVA DONOŠENJA ZAKONA**

Ustavna osnova za donošenje Zakona sadržana je u članku 2. stavku 4. Ustava Republike Hrvatske („Narodne novine“, broj 85/10 – pročišćeni tekst) i broj 5/14 – Odluka Ustavnog suda Republike Hrvatske.

**II. OCJENA STANJA I OSNOVNA PITANJA KOJA SE TREBAJU UREDITI ZAKONOM TE POSLJEDICE KOJE ĆE DONOŠENJEM ZAKONA PROISTEĆI**

Izrada predmetnog Zakona potrebna je radi uspostave jedinstvenog pravnog poretka Republike Hrvatske, budući da je 18. srpnja 2019. godine stupio na snagu Zakon o sustavu državne uprave („Narodne novine“, broj 66/2019), donesen u cilju provedbe Nacionalnog programa reformi 2019., u okviru reformskog prioriteta „Unaprjeđenje javne uprave“, koji uključuje mjeru „Decentralizacija i racionalizacija“.

Zakonom o sustavu državne uprave je, između ostaloga, propisano da upravnom organizacijom u sastavu ministarstva rukovodi ravnatelj, kao državni službenik, dok je Zakonom o vanjskim poslovima („Narodne novine“, broj 48/96, 72/13, 127/13 i 39/18) propisano da tu ulogu ima pomoćnik ministra, koji ima status državnog dužnosnika.

U tom smislu, u svrhu uspostave koherentnog normativnog okvira, kojim se na logički dosljedan i cjelovit način uređuje sustav državne uprave, potrebno je odredbe Zakona o vanjskim poslovima uskladiti s rješenjima iz Zakona o sustavu državne uprave odgovarajućim promjenama odredbi koje se odnose na pomoćnike ministra, s time da se ukazala i potreba naknadnog usklađivanja odredbi članaka 20., 21. i 40. Zakona o vanjskim poslovima s odredbom članka 53. stavka 1. Zakona o sustavu državne uprave, kojom je propisano da radom glavnog tajništva tijela državne uprave rukovodi glavni tajnik, te odredbom članka 56. istog zakona kojom je propisan položaj i odgovornost državnih tajnika.

**III. OCJENA I IZVORI POTREBNIH SREDSTAVA ZA PROVOĐENJE ZAKONA**

Provedba odredaba ovog Zakona ne zahtijeva osiguranje posebnih sredstava u državnom proračunu.

**IV. RAZLOZI ZA DONOŠENJE ZAKONA PO HITNOM POSTUPKU**

Sukladno članku 204. stavku 1. Poslovnika Hrvatskoga sabora („Narodne novine“, broj 81/13, 113/16, 69/17 i 29/18) predlaže se donošenje Zakona o izmjenama Zakona o vanjskim poslovima po hitnom postupku.

Predlagatelj smatra da bi objedinjavanje prvog i drugog čitanja ovoga Zakona bilo racionalno, u cilju provedbe Nacionalnog programa reformi 2019., u okviru reformskog prioriteta „Unaprjeđenje javne uprave“, koji uključuje mjeru „Decentralizacija i racionalizacija“, zbog nužnog usklađivanja Zakona o vanjskim poslovima s rješenjima iz Zakona o sustavu državne uprave („Narodne novine“, broj 66/19), te odgovarajućim promjenama odredbi koje se odnose na pomoćnike ministra, glavnog tajnika i državnih tajnika.

**KONAČNI PRIJEDLOG ZAKONA O IZMJENAMA ZAKONA O VANJSKIM POSLOVIMA**

**Članak 1.**

U Zakonu o vanjskim poslovima („Narodne novine“, broj 48/96, 72/13, 127/13 i 39/18) u članku 20. stavak 2. mijenja se i glasi: „Ministarstvo vanjskih i europskih poslova može imati jednog ili više državnih tajnika.“

U članku 20. stavak 3. riječi „zamjenik ministra“ zamjenjuju se riječima „državni tajnik“.

 **Članak 2.**

Članak 21. Zakona mijenja se i glasi:

„Ministarstvo vanjskih i europskih poslova ima glavnog tajnika ministarstva.

Glavni tajnik ministarstva odgovara za svoj rad ministru vanjskih i europskih poslova i Vladi Republike Hrvatske.“

**Članak 3.**

U članku 40. stavak 3. riječi: „tajnika Ministarstva vanjskih i europskih poslova“, zamjenjuju se riječima „glavnog tajnika Ministarstva vanjskih i europskih poslova“, a riječi: „pomoćnika ministra vanjskih i europskih poslova“ zamjenjuju se riječima: „ravnatelja upravne organizacije u sastavu Ministarstva“.

**Članak 4.**

Ovaj Zakon objavit će se u „Narodnim novinama“, a stupa na snagu 1. siječnja 2020. godine.

**O B R A Z L O Ž E NJ E**

Uz članak 1.

U članku 20. stavcima 2 . i 3. Zakona o vanjskim poslovima („Narodne novine“, broj 48/96, 72/13, 127/13 i 39/18), navedeno je da ministar vanjskih poslova može imati zamjenika koji je za svoj rad odgovoran ministru i Vladi Republike Hrvatske. Obzirom da poslove zamjenika ministra sada obavlja ovlašteni državni tajnik, čiji položaj i odgovornost su propisani odredbama članka 56. Zakona o sustavu držane uprave („Narodne novine“ , broj 66/19), riječi zamjenika ministra brisane su i zamijenjene riječima državni tajnik, a formulacija stavka 2. navedenog članka prilagođena je članku 56. Zakona o sustavu državne uprave.

Uz članak 2.

Odredbama ovoga članka usklađuju se odredbe Zakona o vanjskim poslovima sa Zakonom o sustavu državne uprave („Narodne novine“, broj 66/19) na način da se iz odredbi članka 21. brišu dijelovi koji se odnose na pomoćnike ministra, budući da Zakon o sustavu državne uprave više ne poznaje institut pomoćnika ministra.

Nadalje, ista se odredba Zakona o vanjskim poslovima, naknadno usklađuje s odredbom čl. 53. Zakona o sustavu državne uprave, kojom je propisano da radom glavnog tajništva tijela državne uprave rukovodi glavni tajnik.

Uz članak 3.

Odredbama ovoga članka usklađuje se odredba članka 40. stavak 3. Zakona o vanjskim poslovima, kojom je predviđeno da su tajnik ministarstva i pomoćnici ministra, između ostalih, ovlašteni predlagači promaknuća državnih službenika, s odredbama Zakona o sustavu državne uprave.

U tome smislu, ovlast predlaganja promaknuća državnih službenika u službi vanjskih poslova imaju, između ostalih, glavni tajnik ministarstva, te ravnatelji upravnih organizacija u sastavu Ministarstva.

Uz članak 4.

Ovom odredbom utvrđuje se stupanje na snagu Zakona.

**TEKST ODREDBI VAŽEĆEG ZAKONA O VANJSKIM POSLOVIMA**

**KOJE SE MIJENJAJU**

Članak 20.

Ministar vanjskih i europskih poslova predstavlja i upravlja službom vanjskih poslova.

Ministar vanjskih i europskih poslova može imati zamjenika.

Zamjenik ministra odgovoran je za svoj rad ministru vanjskih i europskih poslova i Vladi Republike Hrvatske.

Članak 21.

Ministarstvo vanjskih i europskih poslova ima tajnika ministarstva i pomoćnike ministra vanjskih i europskih poslova.

Tajnik Ministarstva vanjskih i europskih poslova i pomoćnici ministra vanjskih i europskih poslova odgovaraju za svoj rad ministru vanjskih i europskih poslova i Vladi Republike Hrvatske.

e) Promicanje državnih službenika u službi vanjskih poslova

Članak 40.

Redovno promicanje državnih službenika obavlja se u skladu s propisima o državnim službenicima i namještenicima.

Državni službenici postavljeni u službenička zvanja, diplomatska ili konzularna zvanja i imenovani na položaje mogu biti izvanredno promaknuti u više zvanje te biti imenovani na viši položaj kad steknu sljedeće uvjete:

1. da su proveli u službi vanjskih poslova u diplomatskom, odnosno konzularnom zvanju ili položaju vrijeme propisano Pravilnikom o unutarnjem redu službe vanjskih poslova,

2. da su ocijenjeni ocjenom "naročito uspješan" tri godine uzastopce.

Odluku o promaknuću donosi ministar vanjskih i europskih poslova na prijedlog tajnika Ministarstva vanjskih i europskih poslova, odnosno pomoćnika ministra vanjskih i europskih poslova, šefa diplomatske misije, odnosno konzularnog ureda.